Φορολογικά κίνητρα για την απόσυρση παλαιών ρυπογόνων αυτοκινήτων και την αγορά νέων με μηδενικές εκπομπές ρύπων εξήγγειλε ο υφυπουργός Οικονομικών, αρμόδιος για την φορολογική πολιτική Απόστολος Βεσυρόπουλος.

Σε συνέντευξή του στον ΣΚΑΪ ο κ. Βεσυρόπουλος σημείωσε πως θα δοθούν κίνητρα για να αντικατασταθούν τα παλαιάς τεχνολογίας Ι.Χ. και εταιρικά οχήματα. Αυτά θα περιλαμβάνουν μειωμένα τέλη ταξινόμησης και κυκλοφορίας και μειωμένους φόρους χρήσης και αναμένεται να τεθούν σε ισχύ από το 2020, όπως είπε επιβεβαιώνοντας ουσιαστικά σημερινό ρεπορτάζ της εφημερίδας «Το Βήμα».

Όπως διευκρίνισε ο κ. Βεσυρόπουλος, απαραίτητη προϋπόθεση για να εφαρμοστούν οι φοροαπαλλαγές είναι το νέο, προς αγορά, αυτοκίνητο να εκπέμπει μηδενικούς ρύπους, καθώς πρωταρχικός στόχος είναι η προστασία του περιβάλλοντος και η αντιμετώπιση της κλιματικής αλλαγής.

Παράλληλα ο κ. Βεσυρόπουλος άφησε ανοικτό το ενδεχόμενο να αυξηθεί το επίδομα του πετρελαίου θέρμανσης και ειδικά για τα νοικοκυριά στις ορεινές περιοχές της χώρας. Αυτό όπως διευκρίνισε ο υφυπουργός εξετάζεται σε συνάρτηση με τον δημοσιονομικό χώρο του 2019.

Σε οτι αφορά την προθεσμία των 120 δόσεων για την ρύθμιση των οφειλών προς την εφορία ο Απ. Βεσυρόπουλος επανέλαβε οτι λήγει στις 30 Σεπτεμβρίου ενώ μέχρι στιγμής έχουν ρυθμιστεί οφειλές άνω του 1 δισ. ευρώ.